P6_TA(2007)0218

Правата на човека в Судан

Резолюция на Европейския парламент от 24 май 2007 г. относно правата на човека в Судан

Европейският парламент,

- като взе предвид член 115, параграф 5 от своя правилник,

A. като има предвид, че наказателният съд в провинция Манагил, щат Газира, Централен Судан, председателстван от съдия Hatim Abdurrahman Mohamed Hasan, осъди, съответно на 13 февруари 2007 г. и на 6 март 2007 г., Sadia Idries Fadul (жена на 22 години, от племето Фур в областта Дарфур) и Amouna Abdallah Daldoum (жена, на 23 години, от племето Тама в областта Дарфур)) на смърт чрез пребиване с камъни за извършване на прелюбодеяние;

Б. като има предвид, че пребиването с камъни е жестоко и нечовешко наказание, и като има предвид, че произнасянето на тежки присъди за прелюбодеяние нарушава основните права на човека и международните задължения, поети от Република Судан;

В. като има предвид, че Sadia Idries Fadul и Amouna Abdallah Daldoum са обжалвали присъдата;

Г. като има предвид, че съгласно писмо, изпратено от посолството на Република Судан в Брюксел, смъртните присъди са били отменени, тъй като на Sadia Idries Fadul и Amouna Abdallah Daldoum не е била предоставена "необходимата защита по делото" по време на процеса и наказателният съд ще преразгледа делото"въз основа на правните съображения на апелативния съд";

Д. като има предвид, че на 3 май 2007 г. наказателният съд на гр. Нияла в Южен Дарфур осъди Abdelrahman Zakaria Mohamed и Ahmed Abdullah Suleiman, и двамата младежи на 16 години, на смърт чрез обесване по обвинение в убийство, умишлено причиняване на телесна повреда и грабеж;

Е. като има предвид, че Република Судан е ратифицирала Конвенцията на ООН за правата на детето, съгласно която правителството е поело задължение да не извършва екзекуции на лица под 18-годишна възраст;

Ж. като има предвид, че правителството на Судан е подписало Споразумението за партньорство между страните от Африка, Карибите и Тихоокеанския басейн от една страна, и Европейската общност и нейните държави-членки от друга страна, подписано в Котону на 23 юни 2000 г. [1] (Споразумение от Котону), както и че сътрудничеството на ЕС със страните от АКТБ се основава на зачитане на правата на човека, принципите на демокрацията и върховенството на закона;

З. като има предвид, че Република Судан е страна, подписала клаузата относно правата на човека в рамките на Споразумението от Котону и Международния пакт за граждански и политически права;

И. като има предвид, че Африканската харта за правата на човека и народите, ратифицирана от Република Судан, съдържа разпоредби за защита на правото на живот и за забрана на мъченията и жестокото, нечовешко или унизително наказание и отношение, като в същото време смъртното наказание, боя с пръчка, ампутацията и други телесни наказания все още се прилагат за редица криминални престъпления;

Й. като има предвид, че на 14 март 2007 г. Комисията обяви отпускането на Судан на допълнителна хуманитарна помощ в размер на 45 милиона EUR (с която общата сума, отпусната до този момент за 2007 г., възлиза на 85 милиона EUR), като по този начин демонстрира ангажимента на ЕС към народа на Судан;

1. Приветства отмяната на смъртните присъди — ако тя наистина е потвърдена от съда — и призовава правителството на Судан да гарантира физическото и психическото благополучие на Sadia Idriss Fadul и Amouna Abdallah Daldoum;

2. Призовава правителството на Судан да отмени смъртните присъди и да гарантира физическото и психическото благополучие на Abdelrahman Zakaria Mohamed и Ahmed Abdullah Suleiman;

3. Настоятелно припомня на правителството на Судан, че прилагането на смъртното наказание спрямо малолетни престъпници е забранено съгласно международното право;

4. Призовава Съвета, Комисията и държавите-членки:

a) в своите отношения със суданските власти да осъдят прилагането на смъртното наказание, боя с пръчка и други телесни, жестоки или унизителни наказания, да насърчават правото на живот и забраната на мъченията и жестокото, нечовешко или унизително наказание и отношение, както и правата на жените, включително правото на жените и момичетата на защита от дискриминация и насилие, в съответствие с международните норми и стандарти; и

б) в своите отношения със суданските власти да насърчават зачитане на правата на човека и основните свободи, включително спазване на нормите на националното право и международните стандарти в областта на правата на човека, като Международния пакт за граждански и политически права, по който Република Судан е страна от 1986 г., Конвенцията на ООН за правата на детето, по която Судан е страна от 1990 г., както и клаузата по член 96 (относно правата на човека) от Споразумението от Котону, подписано от правителството на Судан през 2005 г;

5. Призовава правителството на Судан да извърши съответните промени в своята съдебна система и да ратифицира Втория факултативен протокол към Международния пакт за граждански и политически права, целящ премахване на смъртното наказание;

6. Призовава правителството на Судан да се присъедини към Протокола към Африканската харта за правата на човека и народите относно правата на жените в Африка, както и към Протокола на Съда на Африканския съюз, приети в Мапуту, Мозамбик на 11 юли 2003 г;

7. Възлага на своя председател да предаде настоящата резолюция на Съвета, на Комисията, правителствата и парламентите на държавите-членки, Съвета на министрите и на Съвместната парламентарна асамблея АКТБ — ЕС, на Генералните секретари на Организацията на обединените нации и на Африканския съюз, както и на правителството на Судан.

[1] ОВ L 317, 15.12.2000 г., стр. 3.

--------------------------------------------------